[pic] | EUROOPAN YHTEISÖJEN KOMISSIO |

Bryssel 17.10.2007

KOM(2007) 615 lopullinen

Ehdotus

NEUVOSTON ASETUS

tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 muuttamisesta

(komission esittämä)

PERUSTELUT

1) EHDOTUKSEN TAUSTA |

Ehdotuksen perustelut ja tavoitteet Kiinteää tullia koskevia säännöksiä ei ole muutettu vuoden 1997 jälkeen. Matkustajien henkilökohtaisissa matkatavaroissaan tavanomaisesti tuomien tai yksityishenkilöille osoitetuissa pienissä tavaralähetyksissä tavanomaisesti lähetettyjen tavaroiden yhteisen tullitariffin mukaiset tullit ovat tämän jälkeen alentuneet noin 20 prosentilla. Jotta yksityishenkilöt hyötyisivät tästä alennuksesta, on aiheellista alentaa näissä tapauksissa sovellettavaa kiinteää tullia yhdellä prosenttiyksiköllä eli 2,5 prosenttiin. Ottaen lisäksi huomioon hintainflaation kehitys yhteisössä ja sen ulkopuolella näissä tilanteissa tavanomaisesti tuotavien tuotteiden osalta ja koska matkustajien ja yksityisten tavaralähetysten määrä on kasvanut, on aiheellista vahvistaa kiinteänä tullina sovellettavaksi enimmäismääräksi 700 euroa tulliselvitysten helpottamiseksi tällaisissa tilanteissa. |

Yleinen tausta Näiden säännösten tarkistamisen taustalla on matkustajien henkilökohtaisissa matkatavaroissa tuotavia tavaroita koskevien tulli- ja verovapautussäännösten tarkistaminen. Lisäksi sitä on pidettävä toimenpiteenä, joka helpottaa yksityishenkilön toiselle yksityishenkilölle muussa kuin kaupallisessa tarkoituksessa lähettämien pienten tavaralähetysten tulliselvitystä. |

Voimassa olevat aiemmat säännökset Neuvoston asetus (ETY) N:o 2658/87 tariffi- ja tilastonimikkeistöstä ja yhteisestä tullitariffista. |

Johdonmukaisuus suhteessa unionin muuhun politiikkaan ja muihin tavoitteisiin Ehdotettu muutos vastaa tullitarkastusten helpottamista ja yksinkertaistamista koskevia komission tavoitteita. |

2) KUULEMISET JA VAIKUTUSTEN ARVIOINTI |

Intressitahojen kuuleminen |

Kuulemismenettely, tärkeimmät kohderyhmät ja yleiskuvaus osallistujista Tullikoodeksikomitean (yleinen lainsäädäntö) jäseniä on kuultu kirjallisesti. Tiivistelmä vastauksista ja siitä, miten ne on otettu huomioon Komitean jäsenet eivät vastustaneet ehdotusta. |

Asiantuntijatiedon käyttö |

Lähteenä olleet tieteenalat ja asiantuntemuksen alat Ei sovelleta. Käytetty menetelmä Ei sovelleta. Tärkeimmät organisaatiot ja asiantuntijat, joita on kuultu Ei sovelleta. Tiivistelmä saaduista ja huomioon otetuista asiantuntijalausunnoista Ei sovelleta. Asiantuntijalausuntojen julkistaminen Ei sovelleta. |

Vaikutusten arviointi Ehdotettu toimenpide vähentää huomattavasti tarvetta luokitella yhteisöön matkustavien yksityishenkilöiden tuomia tai kolmansien maiden yksityishenkilöiden yhteisön yksityishenkilöille muussa kuin kaupallisessa tarkoituksessa pieninä tavaralähetyksinä lähettämiä tavaroita. Koska kyseiset tavarat tullille ilmoittavan henkilön on yleensä luokiteltava tuodut tavarat yhteisen tullitariffin mukaisesti ja tulliviranomaisten on valvottava luokittelua, tämän tehtävän poistaminen useimmissa tapauksissa yksinkertaistaa ja vauhdittaa merkittävästi tavaroiden vapaaseen liikkeeseen luovuttamista koskevaa hallinnollista menettelyä ja tehostaa tällä tavoin tulliselvitystä. |

3) EHDOTUKSEEN LIITTYVÄT OIKEUDELLISET NÄKÖKOHDAT |

Ehdotetun toimen lyhyt kuvaus Ehdotus neuvoston asetukseksi tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 muuttamisesta. |

Oikeusperusta 26 artikla |

Toissijaisuusperiaate Toissijaisuusperiaatetta ei sovelleta, koska asia, jota ehdotus koskee, kuuluu yhteisön yksinomaiseen toimivaltaan. |

Suhteellisuusperiaate Ei sovelleta. |

Sääntelytavan valinta |

Ehdotettu säädöslaji: asetus. |

Muut vaihtoehdot eivät soveltuisi seuraavasta syystä: EY:n perustamissopimuksen 26 artiklan nojalla neuvosto hyväksyy yhteisen tullitariffin tullit määräenemmistöllä komission ehdotuksesta. |

4) TALOUSARVIOVAIKUTUKSET |

Kantamatta jäävien tullien määrä on noin 7,5 miljoonaa euroa. |

5) LISÄTIEDOT |

Yksinkertaistaminen |

Ehdotus yksinkertaistaa myös asetuksessa luetelluissa erityistilanteissa tuotavien tavaroiden tulliselvitystä. |

Ehdotus

NEUVOSTON ASETUS

tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 26 artiklan,

ottaa huomioon komission ehdotuksen[1],

sekä katsoo seuraavaa:

(1) Tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87[2] liitteessä I vahvistetun yhdistetyn nimikkeistön johdantomääräysten II osaston D kohdassa säädetään kiinteästä tullista, joka kannetaan 3,5 prosentin suuruisena kiinteänä arvotullina tavaroista, jotka sisältyvät yksityishenkilöille osoitettuihin pieniin tavaralähetyksiin tai matkustajien henkilökohtaisiin matkatavaroihin, jos on kyse muusta kuin kaupallisesta tuonnista ja jos tavaroiden kokonaisarvo on enintään 350 euroa tavaralähetystä tai matkustajaa kohti.

(2) Kiinteä 3,5 prosentin suuruinen arvotulli ja 350 euron suuruinen enimmäismäärä on vahvistettu asetuksen (ETY) N:o 2658/87 muuttamisesta tariffi- ja tilastonimikkeistön johdantomääräysten osalta 12 päivänä toukokuuta 1997 annetussa neuvoston asetuksessa (EY) N:o 866/97 [3] . Näitä säännöksiä ei ole tarkistettu tämän jälkeen.

(3) Matkustajien henkilökohtaisissa matkatavaroissaan tavanomaisesti tuomien tai yksityishenkilöille osoitetuissa pienissä tavaralähetyksissä tavanomaisesti lähetettyjen tavaroiden tullit ovat vuoden 1997 jälkeen alentuneet noin 20 prosentilla. Tästä syystä on aiheellista alentaa kiinteää tullia yhdellä prosenttiyksiköllä eli 2,5 prosenttiin. Tätä tullia olisi sovellettava ainoastaan tuotaviin tavaroihin, joita ei ole vapautettu yhteisen tullitariffin tullista.

(4) Ottaen huomioon hintainflaation kehitys yhteisössä ja sen ulkopuolella edellä mainituissa tilanteissa tavanomaisesti tuotavien tuotteiden osalta ja koska matkustajien ja yksityisten lähetysten määrä on kasvanut, on aiheellista vahvistaa enimmäismääräksi 700 euroa tulliselvitysten helpottamiseksi tällaisissa tilanteissa.

(5) Sen vuoksi asetusta (ETY) N:o 2658/87 olisi muutettava,

ON ANTANUT TÄMÄN ASETUKSEN:

1 artikla

Muutetaan asetuksen (ETY) N:o 2658/87 liitteessä I olevan ensimmäisen osan II osasto seuraavasti:

1) Korvataan D kohdan 1 kohta seuraavasti:

”1. Kiinteä 2,5 prosentin suuruinen arvotulli kannetaan tavaroista, jotka sisältyvät yksityishenkilön toiselle yksityishenkilölle lähettämiin tavaralähetyksiin tai jotka sisältyvät matkustajien henkilökohtaisiin matkatavaroihin, jos on kyse muusta kuin kaupallisesta tuonnista.

Kiinteää 2,5 prosentin suuruista tullia kannetaan, jos tuontitullin alaisten tavaroiden arvo on enintään 700 euroa tavaralähetystä tai matkustajaa kohti.

Kiinteää tullia ei kanneta tavaroista, joiden kohdalla on tullitaulukossa maininta ”vapaa”, eikä 24 ryhmän tavaroista, joita sisältyy tavaralähetykseen tai matkustajien henkilökohtaisiin matkatavaroihin enemmän kuin kutakin tapausta varten säädetään neuvoston asetuksen (ETY) N:o 918/83[4] 31 tai 45 artiklassa.”

2) Korvataan D kohdan 3 kohdassa oleva ilmaisu ”asetuksen (ETY) N:o 918/83 29–31 sekä 45–49 artiklassa” ilmaisulla ”asetuksen (ETY) N:o 918/83 29–31 artiklassa sekä 45 artiklassa”.

3) Korvataan D kohdan 4 kohdassa oleva summa ”350 euroa” summalla ”700 euroa”.

4) Korvataan D kohdan 5 kohdassa oleva summa ”350 euroa” summalla ”700 euroa”.

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä .

Sitä sovelletaan 1 päivästä tammikuuta 2008.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä […].

Neuvoston puolesta

Puheenjohtaja

YKSINOMAAN TALOUSARVION TULOPUOLEEN VAIKUTTAVAAN SÄÄDÖKSEEN LIITTYVÄ RAHOITUSSELVITYS

1. EHDOTUKSEN NIMI:

Ehdotus neuvoston asetukseksi tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 muuttamisesta.

2. BUDJETTIKOHDAT:

Luku ja momentti: Luku 12, momentti 120

”Voimassaoloaika”-sarakkeessa mainittu tulojen menetys seuraavina vuosina lasketaan erikseen myöhemmissä asetuksissa.

Vuodeksi 2008 budjetoitu määrä: 16 431 900 000 euroa

3. RAHOITUSVAIKUTUKSET

( Ehdotuksella ei ole rahoitusvaikutuksia

X Ehdotuksella ei ole rahoitusvaikutuksia menoihin, mutta sillä on seuraavat rahoitusvaikutukset tuloihin:

(milj. euroa yhden desimaalin tarkkuudella)

Budjettikohta | Tulot[5] | 12 kk:n jakso, joka alkaa pp/kk/vvvv | [Vuosi 2008] |

120 momentti | Vaikutukset omiin varoihin | 1.1.2008 | - 7,5 |

4. PETOSTEN TORJUNTATOIMET

5. MUITA HUOMAUTUKSIA

Toimenpiteen arvioidut kustannukset

Niiden tuotavien tavaroiden arvosta, joista kiinteää tullia kannetaan, ei ole olemassa näyttöä. Tästä syystä arvioitua tulojen menetystä laskettaessa oletettiin, että kiinteä tulli kannettaisiin keskimääräiseltä arvoltaan 100 euroa olevista noin 10 miljoonasta tuonti-ilmoituksesta . Tällöin tulojen menetys olisi 100 euroa * 10 miljoonaa = 1 000 miljoonaa euroa * 1,0 % = 10,0 miljoonaa euroa – 25 %= 7,5 miljoonaa euroa.

Toimenpiteen vaikutus

Ehdotettu toimenpide vähentää huomattavasti tarvetta luokitella yhteisöön matkustavien yksityishenkilöiden tuomia tai kolmansien maiden yksityishenkilöiden yhteisön yksityishenkilöille muussa kuin kaupallisessa tarkoituksessa pieninä tavaralähetyksinä lähettämiä tavaroita. Koska kyseiset tavarat tullille ilmoittavan henkilön on yleensä luokiteltava tuodut tavarat yhteisen tullitariffin mukaisesti ja tulliviranomaisten on valvottava luokittelua, tämän tehtävän poistaminen useimmissa tapauksissa yksinkertaistaa ja vauhdittaa merkittävästi tavaroiden vapaaseen liikkeeseen luovuttamista koskevaa hallinnollista menettelyä ja tehostaa tällä tavoin tulliselvitystä.

[1] EUVL C […], […], s. […].

[2] EYVL L 256, 7.9.1987, s. 1, asetus sellaisena kuin se on viimeksi muutettuna asetuksella (EY) N:o 580/2007 (EUVL L 137, 30.5.2007, s. 1).

[3] EYVL L 124, 16.5.1997, s. 1.

[4] EYVL L 105, 23.4.1983, s. 1.

[5] Perinteisistä omista varoista (maatalousmaksut, sokerimaksut, tullimaksut) ilmoitetaan nettomäärät, jotka saadaan vähentämällä bruttomääristä 25 prosenttia jäsenvaltioiden kantokuluja.